
Térbeli mintázatok és a valós térhasználat elemzése - A Space Syntax és a Mesterséges Intelligencia kombinált alkalmazása

Kulcsszavak: városi térhasználat; Space Syntax; adatalapú térelemzés; mesterséges intelligencia; valós térhasználat elemzés
Dolgozatomban a Space Syntax módszertanát és mesterséges intelligencia alapú videóelemzést alkalmaztam a városi terek használatának vizsgálatához. A Space Syntax a terek közötti
kapcsolatokat és azok hatásait térképezi fel, olyan mutatókkal, mint a konnektivitás és
integráció, amelyek a térbeli szerkezet várható mozgásmintáit jelzik előre. A mesterséges intelligencia alapú videóelemzés valós emberi mozgásokat és viselkedési mintákat elemzett, pontos adatokat nyújtva arról, hogy hányan és milyen irányokból közelítik meg a teret, mennyi időt töltenek ott, és milyen tevékenységeket végeznek.

A városi terek vizsgálata során a térbeli elrendezés és az emberek viselkedésének megértése
alapvető fontosságú a hatékony tervezéshez. Az általam végzett kutatás célja ezen két
módszer eredményeinek összevetése annak érdekében, hogy feltárjam, a térbeli szerkezet
mennyire határozza meg a tényleges térhasználatot, valamint azonosítsam azokat a pontokat,
ahol a valóság eltér az elméleti modellektől.

Az elemzésekkel olyan kérdésekre adok választ, mint hogy a Space Syntax által
meghatározott „forgalmas” pontok valóban tükrözik-e az emberek tényleges mozgásait, vagy
hogy a konnektivitás és integráció értékei hogyan befolyásolják a különböző tevékenységek
koncentrációját. Ezzel a megközelítéssel célom, hogy a városi terek használatáról és
hatékonyságáról komplexebb, adatalapú elemzést nyújtsak, amely hasznos alap lehet a
jövőbeli várostervezési döntések és tervezési irányelvek kialakításában.



